નવી દિલ્હી- શું મોદી સરકાર આ વર્ષના અંતમાં લોકસભા ચૂંટણી કરાવશે? રાજ્ય અને કેન્દ્રની એક સાથે ચૂંટણી કરવાની જે વાત વડાપ્રધાને કરી હતી તેને આ વર્ષના અંતમાં લાગુ કરે તેમ રાજકીય પંડિતોનું માનવું છે. બજેટ સત્રની શરુઆતમાં રાષ્ટ્રપતિના અભિભાષણ અને કેન્દ્ર સરકાર દ્વારા મળી રહેલા સંકેતોને કોંગ્રેસ સહિતના વિરોધ પક્ષો ડિકોડ કરવાનો પ્રયાસ કરી રહ્યાં છે. તેમનું માનવું છે કે, જો આમ થશે તો કોઈ આશ્ચર્ય નહીં થાય. બજેટ સત્ર પહેલાં રાષ્ટ્રપતિ રામનાથ કોવિંદે કેન્દ્ર સરકારની ગત ચાર વર્ષોની ઉપલબ્ધિ સંસદ સમક્ષ રજૂ કરી હતી. જેમાં એક સાથે ચૂંટણી કરવાની પીએમ મોદીની વાત પણ રાષ્ટ્રપતિએ દોહરાવી હતી. રાષ્ટ્રપતિ કોવિંદે રાજ્ય અને કેન્દ્રની એક સાથે ચૂંટણી કરાવવાની પીએમ મોદીની વાતનું સમર્થન કરતાં જણાવ્યું કે, દેશમાં સમયાંતરે આવતી ચૂંટણીઓને કારણે વિકાસકાર્યો અવરોધાય છે.